SET พรุ่งนี้ไปต่อ ลุ้นยืนเหนือ 1,450 จุด
โบรกฯมองแนวโน้มการลงทุนพรุ่งนี้ (30 มิ.ย.) เชื่อว่าตลาดจะบวกได้ต่อเนื่อง พร้อมให้แนวต้าน 1,450 จุด หากทะลุได้จะมีแนวต้านถัดไปที่ 1,480 จุด
29 มิ.ย. 2559

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ (29 มิ.ย.) บวกได้ตามคาด เป็นไปในทิศทางเดียวกับตลาดต่างประเทศ ทั้งตลาดหุ้นอื่นในภูมิภาคเอเชีย และตลาดในยุโรปต่างปรับตัวขึ้นกันทั่วหน้า แม้ว่าจะยังมีความกังวลเรื่องที่อังกฤษจะถอนตัวจากสหภาพยุโรป (Brexit) อยู่ แต่ผลกระทบยังไม่เกิดขึ้น ขณะที่ธนาคารกลางยุโรป (ECB) พยายามที่จะอัดฉีดเม็ดเงินเข้าระบบ
โดยเฉพาะตลาดในเอเชีย ในกลุ่ม TIP ทั้งตลาดหุ้นไทย-อินโดนีเซีย-ฟิลิปปินส์, จีน, อินเดีย มองเป็นแหล่งพักเงินที่ดีในตอนนี้ อย่างประเทศไทยจะเห็นได้ว่าอัตราผลตอบแทนพันธบัตร (Bond yield) ในประเทศถือว่าอยู่ในระดับต่ำ และเงินบาทก็แข็งค่าด้วย อีกทั้งยังมีการทำ Window Dressing ก่อนปิดงบไตรมาส 2/59 ด้วย
ทั้งนี้ คาดว่าวันนี้ตลาดฯน่าจะได้แรงซื้อจากนักลงทุนต่างชาติ และกองทุนในประเทศ (Local Fund) นอกจากนี้ผลประกอบการของบริษัทจดทะเบียนงวดไตรมาส 2/59 คงจะออกมาไม่น่ากังวลมาก และงานภาครัฐฯน่าจะมีมากขึ้นในช่วงเวลาต่อจากนี้ไป รวมทั้งช่วงนี้ตลาดหุ้นไทยก็ปลอดข่าวลบ
แนวโน้มการลงทุนในวันพรุ่งนี้ (30 มิ.ย.) เชื่อว่าตลาดจะบวกได้ต่อเนื่อง พร้อมให้แนวต้าน 1,450 จุด หากทะลุได้จะมีแนวต้านถัดไปที่ 1,480 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
BANPU ปิดที่ 14.70 บาท เพิ่มขึ้น 0.10 บาท
IVL ปิดที่ 28.75 บาท ลดลง 1.50 บาท
KBANK ปิดที่ 174.50 บาท เพิ่มขึ้น 5.00 บาท
SCB ปิดที่ 139.50 บาท เพิ่มขึ้น 3.50 บาท
CK ปิดที่ 29.25 บาท เพิ่มขึ้น 1.25 บาท